ΝΕΑ ΕΛΛΗΝΙΚΗ ΓΛΩΣΣΑ

Κείμενο

Δάνειες λέξεις και δανεισμός
Ένας πολύ σημαντικός τρόπος ανανέωσης και πλουτισμού του λεξιλογίου των γλωσσών, είναι ο δανεισμός. Ο δανεισμός, που προκύπτει συνήθως είτε ως αποτέλεσμα γλωσσικής επαφής και πολιτισμικής αλληλεπίδρασης μεταξύ λαών που μιλούν διαφορετικές γλώσσες, είτε ως αποτέλεσμα εισαγωγής στην κοινή χρήση μιας λέξης της ίδιας γλώσσας από προγενέστερη χρονική περίοδο ή από κοινωνική ή γεωγραφική διάλεκτό της, σημαίνει την αποδοχή ενός νέου στοιχείου και την ομαλή ένταξή του στο συγκεκριμένο συγχρονικό γλωσσικό σύστημα.
Επειδή όμως ιστορικά οι διάφοροι λαοί – εθνότητες έρχονται σε επαφή με ποικίλους τρόπους και για πολλούς λόγους, οι γλωσσικές μεταξύ τους ανταλλαγές αποτελούν συνήθη διαδικασία και, για τον λόγο αυτόν, ένα σημαντικό ποσοστό του λεξιλογίου όλων των φυσικών γλωσσών είναι προϊόν δανεισμού από άλλες γλώσσες. Είναι φυσικό ότι η διαδικασία του δανεισμού δεν είναι τυχαία αλλά χαρακτηρίζεται από λειτουργική σκοπιμότητα. Οι γλώσσες δανείζονται συνήθως λέξεις είτε για να
καλύψουν νέες εκφραστικές ανάγκες, που συνεχώς προκύπτουν, καθώς ο πολιτισμός και η τεχνολογία προοδεύουν, είτε για να αποδώσουν με διαφορετικό τρόπο έννοιες που ήδη διαθέτουν, είτε για να προσδώσουν σ’ αυτές νέες σημασιολογικές αποχρώσεις.
Το βασικό χαρακτηριστικό των δάνειων λέξεων είναι ότι με τον καιρό και με τη χρήση προσαρμόζονται στο σύστημα της νέας γλώσσας και μετατρέπονται, με τον τρόπο αυτόν, σε στοιχεία οργανικά και λειτουργικά που εντάσσονται στο γλωσσικό αίσθημα των φυσικών ομιλητών, που μετέχουν στις διαδικασίες παραγωγής νέων λέξεων και που συμβάλλουν, γενικά, σε περαιτέρω διευκόλυνση της επικοινωνίας μεταξύ των μελών της συγκεκριμένης γλωσσικής κοινότητας.
Αναφερόμενοι ιδιαίτερα στην Ελληνική γλώσσα, θα λέγαμε ότι στον ινδοευρωπαϊκής προέλευσης λεξιλογικό της κορμό έχουν προστεθεί κατά τη διάρκεια της μακραίωνης ιστορίας της πολλές και ποικίλες λέξεις που προέρχονται από τις γλώσσες των λαών με τους οποίους ήρθε διαδοχικά σε επαφή. Για παράδειγμα, ένα σημαντικό ποσοστό λέξεων της ελληνικής προέρχεται από λέξεις των γλωσσών που μιλούσαν οι ντόπιοι προελληνικοί πληθυσμοί και δηλώνουν κυρίως τοπωνύμια, πράγματα, προϊόντα ή φαινόμενα που είναι χαρακτηριστικά του μεσογειακού χώρου και τα οποία ήταν άγνωστα στους ελληνικούς πληθυσμούς μέχρι την εγκατάστασή τους στην Ελλάδα. Λέξεις προελληνικής προέλευσης θεωρούνται π.χ. και οι ακόλουθες: υάκινθος, δάφνη, λαβύρινθος, λωτός, Κόρινθος, Παρνασσός κλπ.
Από τις παλαιότερες περιόδους της ελληνικής ιστορίας, σημειώνουμε τον δανεισμό λέξεων από λαούς της Ανατολής όπως ήταν οι Φοίνικες από τους οποίους η Ελληνική γλώσσα δανείστηκε την ονομασία των γραμμάτων του αλφαβήτου (π.χ. άλφα, βήτα κλπ.), οι Πέρσες (π.χ. παράδεισος, μάγος, σατράπης) και οι Εβραίοι (π.χ. Σάββατο, Πάσχα, Μεσσίας). Σημαντικός υπήρξε επίσης ο δανεισμός από τη Λατινική γλώσσα που σχετίζεται κυρίως με λεξιλόγιο της καθημερινής επικοινωνίας (π.χ. σπίτι, ταβέρνα, πόρτα, άσπρος, τα ονόματα των μηνών κλπ.), ενώ στα νεότερα χρόνια σημειώθηκε, λόγω της συνύπαρξης κατά τους αιώνες της δουλείας, ένας σημαντικός αριθμός δανείων από την Τουρκική γλώσσα (π.χ. πασάς, αγάς, μπέης, κεφτές, κέφι, γινάτι, χατίρι), καθώς επίσης και ένας μικρότερος από την Ιταλική (π.χ. καπετάνιος, φουρτούνα, κάβος, κασέλα, μαέστρος).
Στη σύγχρονη εποχή, δηλαδή από τον 19ο αιώνα και μετά, η Ελληνική, όπως και όλες οι νεότερες γλώσσες, δανείστηκε πολλές λέξεις από τις λεγόμενες διεθνείς γλώσσες. Έχει, δηλαδή, αντλήσει λέξεις τόσο από τη Γαλλική (π.χ. ασανσέρ, αμπαλάζ, αμπαζούρ, μανικιούρ, μπουφάν, τρακτέρ, μετρό), όσο και από την Αγγλική (πάρτι, κομπιούτερ, μπίζνες, μάνατζερ, σπορ, χιούμορ, χόμπι, σίριαλ, τοστ) από την οποία συνεχίζει να δανείζεται ακόμη και στις μέρες μας. Άλλωστε, η Αγγλική ως γλώσσα της σύγχρονης τεχνολογίας και της επιστήμης δημιουργεί συνεχώς νέους όρους, πολλούς από τους οποίους εισάγει αυτούσιους, όχι μόνο η Ελληνική αλλά και όλες οι υπόλοιπες γλώσσες, για να καλύψουν τις δημιουργούμενες εκφραστικές τους ανάγκες.
Ν. Μήτσης κ.ά. (2012). Το λεξιλόγιο. Θεωρητική προσέγγιση και διδακτικές
εφαρμογές. Αθήνα: Gutenberg, 87-90 (διασκευή).

ΘΕΜΑΤΑ
Α1. (Μονάδες 15)
Α1. Γιατί, σύμφωνα με το κείμενο, οι φυσικές γλώσσες καταφεύγουν στη διαδικασία του δανεισμού; (60-80 λέξεις)
(μονάδες 15)

Α2. (Μονάδες 10)
Α2. Να εντοπίσετε τα δομικά μέρη της τέταρτης παραγράφου (Αναφερόμενοι… Παρνασσός κλπ) του κειμένου.
(μονάδες 10)

Β1. (Μονάδες 10)
Β1. Να δημιουργήσετε από μία πρόταση, χρησιμοποιώντας ένα συνώνυμο για καθεμιά από τις λέξεις του κειμένου με την έντονη γραφή: αποτέλεσμα, τυχαία, προοδεύουν, μακραίωνης, σημαντικός. (Μπορείτε να διαφοροποιήσετε τον γραμματικό τύπο, δηλαδή την πτώση, τον αριθμό, το πρόσωπο, το γένος κλπ.)
(μονάδες 10)

Β2. (Μονάδες 15)
Β2. Να γράψετε μία πρόταση με τη λέξη δανεισμός στην οποία να χρησιμοποιήσετε τη λέξη κυριολεκτικά/δηλωτικά.
(μονάδες 15)




ΘΕΜΑΤΑ
Α1. (Μονάδες 15)
Α1. Με ποιους τρόπους, σύμφωνα με το κείμενο, πραγματοποιείται η διαδικασία ένταξης των δάνειων λέξεων σε μια γλώσσα; (60-80 λέξεις)
(Μονάδες 15)

Α2. (Μονάδες 10)
Α2. Να εντοπίσετε τα δομικά μέρη της έκτης παραγράφου (Στη σύγχρονη … ανάγκες) του κειμένου.
(μονάδες 10)

Β1. (Μονάδες 10)
Β1. Να συντάξετε μία παράγραφο 50-60 λέξεων, χρησιμοποιώντας τις λέξεις/φράσεις του κειμένου με έντονη γραφή: γλωσσικής επαφής, ανταλλαγές, χαρακτηρίζεται, μακραίωνης ιστορίας, συνύπαρξης. (Μπορείτε να διαφοροποιήσετε τους γραμματικούς τύπους ως προς την πτώση, τον αριθμό, το πρόσωπο κ.τ.λ.)
(μονάδες 10)

Β2. (Μονάδες 15)
Β2. Να εντοπίσετε τρεις όρους ειδικού/επιστημονικού λεξιλογίου.
(μονάδες 15)




ΘΕΜΑΤΑ

Α1. (Μονάδες 15)
Α1. Πώς αιτιολογείται η άποψη που διατυπώνεται στο κείμενο ότι: «η διαδικασία του δανεισμού δεν είναι τυχαία αλλά χαρακτηρίζεται από λειτουργική σκοπιμότητα»; (60-80 λέξεις)
(μονάδες 15)

Α2. (Μονάδες 10)
Α2. Να δώσετε από έναν πλαγιότιτλο στη δεύτερη (Επειδή όμως … αποχρώσεις) και την τρίτη (Το βασικό… κοινότητας) παράγραφο του κειμένου.
(μονάδες 10)

Β1. (Μονάδες 10)
Β1. Να γράψετε από μία πρόταση με καθεμιά από τις λέξεις του κειμένου με έντονη γραφή: αλληλεπίδρασης, δανεισμού, χαρακτηριστικό, διαδοχικά, προέλευσης. (Μπορείτε να διαφοροποιήσετε τους γραμματικούς τύπους ως προς την πτώση, το γένος, τον αριθμό, κ.τ.λ.)
(μονάδες 10)

Β2. (Μονάδες 15)
Β2. Να εντοπίσετε πέντε όρους ειδικού/επιστημονικού λεξιλογίου.
(μονάδες 15)




ΘΕΜΑΤΑ

Α1. (Μονάδες 15)
Α1. Έχοντας ως βάση την περίπτωση της ελληνικής γλώσσας, να εξηγήσετε την άποψη που διατυπώνεται στο κείμενο ότι «ένα σημαντικό ποσοστό του λεξιλογίου όλων των [..] γλωσσών είναι προϊόν δανεισμού από άλλες γλώσσες». (60-80 λέξεις)
(Μονάδες 15)

Α2. (Μονάδες 10)
Α2. Να δώσετε από έναν πλαγιότιτλο στις πέντε πρώτες παραγράφους του κειμένου.
(μονάδες 10)

Β1. (Μονάδες 10)
Β1. Να συντάξετε μία παράγραφο 50-60 λέξεων, χρησιμοποιώντας τις λέξεις/φράσεις του κειμένου με έντονη γραφή: δανεισμός, εκφραστικές ανάγκες, συμβάλλουν, λεξιλόγιο, αυτούσιους. (Μπορείτε να διαφοροποιήσετε τους γραμματικούς τύπους ως προς την πτώση, τον αριθμό, το πρόσωπο κ.τ.λ.)
(μονάδες 10)

Β2.(Μονάδες 15)
Β2. Να αιτιολογήσετε την παρουσία των παρενθέσεων στην πέμπτη παράγραφο (Από τις παλαιότερες… μαέστρος) του κειμένου.
(μονάδες 15)


ΝΕΑ ΕΛΛΗΝΙΚΗ ΓΛΩΣΣΑ

Κείμενο

[Γλωσσική ποικιλία και σχολική εκπαίδευση]
Η ιδέα ότι σε κάθε γλωσσική κοινότητα χρησιμοποιείται μία κοινή ομοιογενής γλώσσα είναι μία διαδεδομένη καθημερινή αντίληψη, στην οποία έχει παραδοσιακά στηριχτεί και η εκπαίδευση. Ωστόσο, η γλωσσολογία, κυρίως στο δεύτερο μισό του εικοστού αιώνα, έδειξε ότι αυτή η παραδοχή συσκοτίζει την πραγματικότητα της γλωσσικής επικοινωνίας, η οποία είναι πολύ πιο σύνθετη. Συγκεκριμένα, κάθε ομιλητής χρησιμοποιεί διαφορετικά τα στοιχεία της γλώσσας, ενώ ομάδες ομιλητών χαρακτηρίζονται από δικές τους γλωσσικές ποικιλίες. Η πραγματικότητα, συνεπώς, χαρακτηρίζεται από μία φυσική γλωσσική ανομοιογένεια και διαφοροποίηση, η οποία μπορεί να προκύπτει και από την ταυτότητα του χρήστη-ομιλητή και από τη συγκεκριμένη περίσταση της ομιλίας και της επικοινωνίας, για την οποία αυτή χρησιμοποιείται.
Οι ποικιλίες της γλώσσας με κριτήριο τον χρήστη αποκαλύπτουν στοιχεία της ταυτότητας κάθε ομιλητή. Πιο συγκεκριμένα, τέτοια στοιχεία είναι το φύλο, η γεωγραφική και κοινωνική καταγωγή, το επάγγελμα. Οι διαφοροποιήσεις της γλώσσας στην περίπτωση των ποικιλιών αυτών δείχνουν είτε ποιος είσαι είτε ποιον κοινωνικό ρόλο «υποδύεσαι» στη συγκεκριμένη περίπτωση. Για παράδειγμα, διαφορετικά θα χρησιμοποιήσει τη γλώσσα ένας δικηγόρος και διαφορετικά ένας έμπορος, διότι διαφέρουν οι κοινωνικοί και επαγγελματικοί τους ρόλοι, αλλά και οι λέξεις ή οι όροι, τους οποίους κάθε φορά θα επιλέξουν για τις ανάγκες της επικοινωνίας τους με τους άλλους ανθρώπους. Οι παραπάνω γλωσσικές ποικιλίες χωρίζονται σε δύο μεγάλες κατηγορίες, τις γεωγραφικές και τις κοινωνικές.
Οι δύο παραπάνω κατηγορίες ποικιλιών σχετίζονται μεταξύ τους, διότι όσο ανεβαίνουμε στην κοινωνική κλίμακα, τόσο ατονούν τα γεωγραφικά χαρακτηριστικά των ομιλητών προς όφελος μιας κοινής καθομιλουμένης. Για το γεγονός αυτό ευθύνεται αφενός η σημαντική αύξηση της κοινωνικής αντίθεσης μεταξύ περιφέρειας (επαρχίας) και κέντρου (πόλης) στις σύγχρονες μεταπολεμικές κοινωνίες, αφετέρου η σταδιακή εξασθένηση των διαλέκτων λόγω της εξάπλωσης των μέσων επικοινωνίας και της υποχρεωτικής εκπαίδευσης. Τέλος, ορισμένα από τα γεωγραφικά γλωσσικά χαρακτηριστικά που χρησιμοποιούν τα λιγότερο ευνοημένα κοινωνικά στρώματα προσλαμβάνουν και κοινωνική σημασία. Για παράδειγμα, στις εργατικές και πιο οικονομικά πιεσμένες συνοικίες των πόλεων η γλώσσα, που χρησιμοποιούν οι άνθρωποι, συνιστά ένα ακόμη στοιχείο της διαφοροποίησής τους, αλλά και της περιορισμένης κοινωνικά θέσης τους.
Από την άλλη, οι ποικιλίες της γλώσσας με κριτήριο τη χρήση της και την περίσταση επικοινωνίας ονομάζονται συνήθως επίπεδα ύφους και εξαρτώνται από κάποια ειδική κοινωνική περίσταση. Αναμφίβολα, η κατάλληλη επιλογή επιπέδου ύφους είναι μέσα στις δυνατότητες του ομιλητή και γίνεται λίγο-πολύ αυτόματα. Συγχρόνως, όμως, η αναγνώριση των διαφορετικών επιπέδων, η εξάσκηση στη σωστή τους επιλογή και η αποτελεσματική χρήση του λόγου σε καθένα από αυτά αποτελούν και στόχους της εκπαίδευσης σήμερα, αφού η λανθασμένη χρήση της γλώσσας, ανάλογα με την περίσταση επικοινωνίας, μπορεί να οδηγήσει στην απομόνωση του ατόμου.
Ο συγκεκριμένος στόχος και το θέμα της επικοινωνιακής περίστασης είναι μία από τις διαστάσεις, οι οποίες χαρακτηρίζουν τη γλωσσική ποικιλία ως προς τη χρήση. Διαφορετικό στόχο έχει, για παράδειγμα, η αγόρευση στη Βουλή από την ανακοίνωση στο ραδιόφωνο. Ποικιλία δημιουργεί και ο τρόπος της έκφρασης και ειδικότερα η επιλογή κάποιου συγκεκριμένου τύπου κειμένου. Για παράδειγμα, διαφορετικό ύφος, λεξιλόγιο, σύνταξη και γενικά γλωσσικές επιλογές και κανόνες χαρακτηρίζουν ένα ηλεκτρονικό μήνυμα από μία προσωπική επιστολή. Τέλος, οι σχέσεις μεταξύ των ομιλητών, σχέσεις οικειότητας, εξουσίας και άλλες, συνιστούν ακόμα μια πηγή περιστασιακής ποικιλίας. Χαρακτηριστικά αναφέρουμε ότι διαφορετικά απευθύνεται κάποιος στο φίλο του ή στη φιλική συντροφιά και διαφορετικά σε ανθρώπους με τους οποίους η σχέση του είναι τυπική.
M. Κακριδή, Δ. Κατή, Β. Νικηφορίδου, Ηλεκτρονικός Κόμβος, 15.9.2014
(διασκευή)


ΘΕΜΑΤΑ

Α1. (Μονάδες 15)
Α1. Ποια παγιωμένη αντίληψη, σύμφωνα με το κείμενο, έχει ανατρέψει η γλωσσολογία στις μέρες μας; (60-80 λέξεις)
(μονάδες 15)

Α2. (Μονάδες 10)
Α2. Να εντοπίσετε στο κείμενο πέντε διαρθρωτικές λέξεις/φράσεις και να αιτιολογήσετε τη χρήση τους.
(μονάδες 10)

Β1. (Μονάδες 10)
Β1. Να συντάξετε μία παράγραφο 50-60 λέξεων, χρησιμοποιώντας τις λέξεις/φράσεις του κειμένου με έντονη γραφή: ομιλητής, χαρακτηρίζεται, ταυτότητας, επίπεδα ύφους, διαφορετικά. (Μπορείτε να διαφοροποιήσετε τους γραμματικούς τύπους ως προς την πτώση, το γένος, τον αριθμό, το πρόσωπο κ.τ.λ.)
(μονάδες 10)

Β2. (Μονάδες 15)
Β2. Να εντοπίσετε στο κείμενο πέντε ειδικούς/επιστημονικούς όρους και να αιτιολογήσετε τη χρήση τους.
(μονάδες 15)


ΘΕΜΑΤΑ

Α1. (Μονάδες 15)
Α1. Ποιοι παράγοντες, σύμφωνα με το κείμενο, διαμορφώνουν την ποικιλία της γλώσσας ως προς τη χρήση της; (60-80 λέξεις)
(μονάδες 15)

Α2. (Μονάδες 10)
Α2. Να εντοπίσετε τα δομικά μέρη της τέταρτης παραγράφου (Από την άλλη… ατόμου) του κειμένου.
(μονάδες 10)

Β1. (Μονάδες 10)
Β1. Να συντάξετε μία παράγραφο 50-60 λέξεων, χρησιμοποιώντας τις λέξεις/φράσεις του κειμένου με έντονη γραφή: εκπαίδευση, ανομοιογένεια, αναγνώριση, στόχους, επιλογές. (Μπορείτε να διαφοροποιήσετε τους γραμματικούς τύπους ως προς την πτώση, το γένος, τον αριθμό, το πρόσωπο κ.τ.λ.)
(μονάδες 10)

Β2. (Μονάδες 15)
Β2. «Ποικιλία δημιουργεί [..] ο τρόπος της έκφρασης και ειδικότερα η επιλογή κάποιου συγκεκριμένου τύπου κειμένου» Να εντοπίσετε το είδος της σύνταξης (ενεργητική ή παθητική) που επιλέγεται στην παραπάνω πρόταση του κειμένου και να τη μετατρέψετε στην αντίστροφή της.
(μονάδες 15)


ΘΕΜΑΤΑ

Α1. (Μονάδες 15)
Α1. Σε ποιες γενικές κατηγορίες, σύμφωνα με το κείμενο, η Γλωσσολογία διακρίνει τη γλώσσα και βασιζόμενη σε ποια κριτήρια για την καθεμιά; (60-80 λέξεις)
(μονάδες 15)

Α2. (Μονάδες 10)
Α2. Να εντοπίσετε τον τρόπο με τον οποίο επιχειρείται η ομαλή νοηματική μετάβαση από τη δεύτερη (Οι ποικιλίες… κοινωνικές) στην τρίτη παράγραφο (Οι δύο … θέσης τους) του κειμένου.
(μονάδες 10)

Β1. (Μονάδες 10)
Β1. Να συντάξετε μία παράγραφο 50-60 λέξεων, χρησιμοποιώντας τις λέξεις/φράσεις του κειμένου με έντονη γραφή: γλώσσα, μέσων επικοινωνίας, κοινωνικής αντίθεσης, λανθασμένη χρήση, απομόνωση.. (Μπορείτε να διαφοροποιήσετε τους γραμματικούς τύπους ως προς την πτώση, το γένος, τον αριθμό, το πρόσωπο κ.τ.λ.)
(μονάδες 10)

Β2. (Μονάδες 15)
Β2α. «Οι ποικιλίες της γλώσσας με κριτήριο τον χρήστη αποκαλύπτουν στοιχεία της ταυτότητας κάθε ομιλητή». Ποιο είναι το είδος της σύνταξης (ενεργητική ή παθητική) που παρατηρείται στην παραπάνω πρόταση του κειμένου;
(μονάδες 5)

Β2β. Να μετατρέψετε τη σύνταξη (ενεργητική ή παθητική) της παραπάνω πρότασης του κειμένου στην αντίστροφή της.
(μονάδες 5)

Β2γ. Να εντοπίσετε τις διαφορές που παρατηρούνται με την αλλαγή.
(μονάδες 5)



ΘΕΜΑΤΑ

Α1. (Μονάδες 15)
Α1. Ποιοι είναι οι λόγοι, σύμφωνα με το κείμενο, που οδηγούν στη σταδιακή εξασθένηση των διαλέκτων στη χώρα μας; (60-80 λέξεις)
(μονάδες 15)

Α2. (Μονάδες 10)
Α2. Να εντοπίσετε στην πρώτη παράγραφο (Η ιδέα… χρησιμοποιείται) του κειμένου δύο λέξεις με τις οποίες εξασφαλίζεται γλωσσικά η συνοχή του λόγου ανάμεσα στις περιόδους λόγου και να αιτιολογήσετε τη χρήση τους.
(μονάδες 10)

Β1. (Μονάδες 10)
Β1. Να δημιουργήσετε από μία πρόταση, χρησιμοποιώντας καθεμιά από τις λέξεις με έντονη γραφή, με βάση τη σημασία τους στο κείμενο: κοινότητα, ατονούν, εξασθένηση, εξάσκηση, διαστάσεις. (Μπορείτε να διαφοροποιήσετε τους γραμματικούς τύπους ως προς την πτώση, το γένος, τον αριθμό, το πρόσωπο κ.τ.λ.)
(μονάδες 10)

Β2. (Μονάδες 15)
Β2. Να εντοπίσετε στο κείμενο πέντε λέξεις/φράσεις με μεταφορική/ συνυποδηλωτική λειτουργία της γλώσσας.
(μονάδες 15)



ΘΕΜΑΤΑ

Α1. (Μονάδες 15)
Α1. Ποια είναι, σύμφωνα με το κείμενο, η σχέση της γλώσσας με την ταυτότητα του χρήστη της; (60-80 λέξεις)
(μονάδες 15)

Α2. (Μονάδες 10)
Α2. Να επισημάνετε τους τρόπους ανάπτυξης της τρίτης παραγράφου (Οι δύο … θέσης τους) του κειμένου.
(μονάδες 10)

Β1. (Μονάδες 10)
Β1. Να δημιουργήσετε από μία πρόταση, χρησιμοποιώντας καθεμία από τις λέξεις με έντονη γραφή, με βάση τη σημασία τους στο κείμενο: παραδοχή, χρήστη, ευνοημένα, απομόνωση, αγόρευση. (Μπορείτε να διαφοροποιήσετε τους γραμματικούς τύπους ως προς την πτώση, το γένος, τον αριθμό, το πρόσωπο κ.τ.λ.)
(μονάδες 10)

Β2. (Μονάδες 15)
Β2α. Να εξετάσετε αν στο σύνολο του κειμένου η λειτουργία της γλώσσας είναι κυριολεκτική/δηλωτική ή μεταφορική/συνυποδηλωτική δίνοντας δύο χαρακτηριστικά παραδείγματα.
(μονάδες 10)

Β2β. Αιτιολογήστε την παραπάνω γλωσσική επιλογή, λαμβάνοντας υπόψη σας το είδος του κειμένου και την πρόθεση των συγγραφέων.
(μονάδες 5)



ΘΕΜΑΤΑ

Α1. (Μονάδες 15)
Α1. Ποιοι ήταν, σύμφωνα με το κείμενο, οι στόχοι της εκπαίδευσης στο παρελθόν και ποιοι είναι αντίστοιχα σήμερα σχετικά με τη διδασκαλία της γλώσσας; (60-80 λέξεις)
(μονάδες 15)

Α2. (Μονάδες 10)
Α2. Να δώσετε από έναν πλαγιότιτλο στη δεύτερη παράγραφο (Οι ποικιλίες… κοινωνικές) και την τέταρτη παράγραφο (Από την άλλη… του ατόμου) του κειμένου.
(μονάδες 10)

Β1. (Μονάδες 10)
Β1. Να συντάξετε μία παράγραφο 50-60 λέξεων, χρησιμοποιώντας τις λέξεις/φράσεις του κειμένου με έντονη γραφή: διαδεδομένη αντίληψη, διαφοροποίηση, φύλο, κοινωνικής αντίθεσης, λανθασμένη. (Μπορείτε να διαφοροποιήσετε τους γραμματικούς τύπους ως προς την πτώση, το γένος, τον αριθμό, το πρόσωπο κ.τ.λ.)
(μονάδες 10)

Β2. (Μονάδες 15)
Β2. Να δικαιολογήσετε τη χρήση δεύτερου ενικού προσώπου στην ακόλουθη περίοδο λόγου στη δεύτερη παράγραφο του κειμένου: «Οι διαφοροποιήσεις της γλώσσας στην περίπτωση των ποικιλιών αυτών δείχνουν είτε ποιος είσαι είτε ποιον κοινωνικό ρόλο «υποδύεσαι» στη συγκεκριμένη περίπτωση»
(μονάδες 15)


ΝΕΑ ΕΛΛΗΝΙΚΗ ΓΛΩΣΣΑ

Κείμενο

Όχι μόνο αγγλικά
Μπορεί να μιλά κανείς για Ένωση των χωρών της Ευρώπης σε ισότιμη βάση, χωρίς η γλώσσα κάθε κράτους-μέλους να έχει στην πράξη τον σεβασμό που αρμόζει στον λαό της χώρας, ο οποίος εκφράζεται μέσα απ’ αυτήν; Όχι, φυσικά, γιατί η γλώσσα ενός λαού, πέρα από βασικό στοιχείο ταυτότητας, είναι συγχρόνως και αναπόσπαστο τμήμα της πολιτιστικής κληρονομιάς του. Άλλωστε, ως ιστορία των λέξεων, ως γλώσσα της λογοτεχνίας, ως γλωσσική παράδοση του τραγουδιού, των λαϊκών αφηγήσεων, του θεάτρου, της επιστήμης, της διανόησης και γενικότερα της έκφρασης ενός λαού δεν επιτρέπεται να απαξιωθεί ούτε να τεθεί «εις ήσσονα[footnoteRef:1] μοίρα» έναντι της γλωσσικής έκφρασης άλλων λαών. [1:  ήσσονα: κατώτερη, υποδεέστερη] 

Ωστόσο, το «γλωσσικό μονοπώλιο[footnoteRef:2]» δεν είναι φυσική κατάσταση για την επικοινωνία των λαών, ιδίως εκείνων που θέλουν να αποτελούν μια Ένωση, η οποία θα πρέπει να στηρίζεται στο σεβασμό της ιδιαιτερότητας κάθε κράτους-μέλους. Αντίθετα, φυσική κατάσταση που διέπει ιστορικά, διαχρονικά και πολιτισμικά όλους τους λαούς και όλες τις χώρες είναι η γλωσσική πολυμορφία, η οποία συνιστά ό,τι θα μπορούσε να ονομαστεί «γλωσσική οικολογία». Πρόκειται για τη φυσική διαφοροποίηση των λαών ως προς τη γλώσσα που μιλούν, η οποία διαφέρει, όπως το περιβάλλον, οι άνθρωποι, οι αντιλήψεις, τα φυσικά και άλλα χαρακτηριστικά από τον έναν λαό στον άλλο. Εξάλλου, η γλώσσα κάθε λαού είναι μια άλλη σύλληψη, οργάνωση και έκφραση τού κόσμου. Έτσι, η γλωσσική διαφοροποίηση, η γλωσσική πολυμορφία, είναι σύμφυτη με τον ίδιο τον άνθρωπο και το περιβάλλον του. Αφύσικη κατάσταση είναι η επιβολή μιας γλώσσας σε όλους, μιας ενιαίας γλώσσας για όλους τους λαούς, καθώς όσο παλιά φτάνουν οι γνώσεις μας για τον κόσμο, τόσο γνωρίζουμε τον άνθρωπο γλωσσικά διαφοροποιημένο. [2:  μονοπώλιο: αποκλειστικό δικαίωμα, αποκλειστική χρήση ή κατοχή ορισμένης ιδιότητας.] 

Αυτή τη γλωσσική πολυμορφία, που αποτελεί και τη μεγαλύτερη πολιτιστικήπρόκληση της Ευρωπαϊκής Ένωσης, πρέπει να τη διαφυλάξουμε ως «κόρην οφθαλμού» και να την αξιοποιήσουμε επικοινωνιακά και πολιτιστικά για μια αμοιβαία ουσιαστική γνωριμία των λαών, που αναγκαστικά περνά μέσα από τη γλώσσα. Δεν υπάρχει συντομότερος και πιο ουσιαστικός τρόπος να γνωρίσεις έναν πολιτισμό, έναν λαό, μια χώρα από το να μάθεις τη γλώσσα του.
Συνέντευξη Γ. Μπαμπινιώτη, εφ. Το Βήμα, 31.12.2006 (διασκευή).







ΘΕΜΑΤΑ

Α1. (Μονάδες 15)
Α1. Γιατί, σύμφωνα με τον συγγραφέα, αποτελεί αναγκαιότητα η διατήρηση της γλωσσικής πολυμορφίας στο πλαίσιο της Ευρωπαϊκής Ένωσης; (60-80 λέξεις)
(μονάδες 15)

Α2. (Μονάδες 10)
Α2. Να δώσετε από έναν πλαγιότιτλο στην πρώτη παράγραφο (Μπορεί… Κοινότητας;) και στη δεύτερη παράγραφο (Ωστόσο,… διαφοροποιημένο) του κειμένου.
(μονάδες 10)

Β1. (Μονάδες 10)
Β1. Να γράψετε από μία πρόταση με καθεμιά από τις λέξεις/φράσεις του κειμένου με έντονη γραφή: ισότιμη βάση, πολιτιστικής κληρονομιάς, ιδιαιτερότητας, διαχρονικά, επιβολή. (Μπορείτε να διαφοροποιήσετε τους γραμματικούς τύπους ως προς την πτώση, τον αριθμό κλπ.)
(μονάδες 10)


Β2. (Μονάδες 15)
Β2α. Να επισημάνετε στο κείμενο δύο όρους ειδικού/επιστημονικού λεξιλογίου.
(μονάδες 10)

Β2β. Να αιτιολογήσετε τη χρήση τους.
(μονάδες 5)


ΘΕΜΑΤΑ

Α1. (Μονάδες 15)
Α1. Ποια είναι, σύμφωνα με τον συγγραφέα, η αξία της μητρικής γλώσσας για έναν λαό; (60-80 λέξεις)
(μονάδες 15)

Α2. (Μονάδες 10)
Α2. Να επισημάνετε δύο από τις διαρθρωτικές λέξεις με τις οποίες εξασφαλίζεται η συνοχή στη δεύτερη παράγραφο (Ωστόσο...διαφοροποιημένο) του κειμένου και να αιτιολογήσετε τη χρήση καθεμιάς από αυτές.
(μονάδες 10)

Β1. (Μονάδες 10)
Β1. «γλωσσική πολυμορφία», «αμοιβαία [..] γνωριμία των λαών». Να δημιουργήσετε μία παράγραφο 50-60 λέξεων στην οποία να χρησιμοποιήσετε τις παραπάνω φράσεις του κειμένου.
(μονάδες 10)

Β2. (Μονάδες 15)
Β2. Να δικαιολογήσετε τη χρήση της ερώτησης από τον συγγραφέα στην πρώτη παράγραφο (Μπορεί... άλλων λαών) του κειμένου.
(μονάδες 15)


ΝΕΑ ΕΛΛΗΝΙΚΗ ΓΛΩΣΣΑ

Κείμενο

[Η γλώσσα του σώματος]
Τι θα λέγατε να πειραματιστείτε με τον εαυτό σας; Μπορείτε να μιλήσετε χωρίς να κάνετε καμία απολύτως χειρονομία; Όμως, γιατί χειρονομούμε και ποια συναισθήματα αποκαλύπτουν οι κινήσεις των χεριών μας; 
Δεν είναι τυχαίο ότι όλοι μας, άλλοι λιγότερο κι άλλοι περισσότερο, συνειδητά ή ασυνείδητα, συνοδεύουμε την ομιλία μας με κινήσεις των χεριών. Οι χειρονομίες αυτές δεν τονίζουν απλώς τα λόγια μας, αλλά συχνά τα συμπληρώνουν. Μοιάζουν να φανερώνουν αρχέγονες συμπεριφορές που κουβαλάμε από την παιδική ηλικία της ανθρωπότητας.
Εξάλλου, τις τελευταίες δεκαετίες όλο και περισσότεροι επιστήμονες προσπαθούν να καταλάβουν και να αποκρυπτογραφήσουν τις χειρονομίες μας. Μάλιστα, αυτό που τους έχει γοητεύσει περισσότερο είναι ότι αντανακλούν –πιο άμεσα από τη γλώσσα- τη σκέψη, τα συναισθήματα και γενικά την κουλτούρα μας. Ακόμα και η φαινομενικά παράδοξη συμπεριφορά μας να χειρονομούμε πολλές φορές, καθώς μιλάμε στο τηλέφωνο, έχει την εξήγησή της. Οι χειρονομίες δηλαδή φαίνεται ότι δεν είναι περιττές κινήσεις, με τις οποίες συμπληρώνουμε τα λεγόμενά μας, αλλά ένα κομμάτι της γλώσσας μας. Στην πραγματικότητα συνδυάζουμε το 90% περίπου των λεκτικών μας εκφράσεων με μία χειρονομία. Αυτό μπορεί να γίνει εύκολα αντιληπτό, αν προσπαθήσετε να κουβεντιάσετε κρατώντας τα χέρια σας ευλαβικά δεμένα. Το πιθανότερο είναι ότι θα νιώσετε σαν να σας έχουν κατά κάποιον τρόπο φιμώσει! Χωρίς τη συνδρομή της γλώσσας του σώματος, η αφήγησή μας μπορεί να μη γινόταν απόλυτα κατανοητή, μάλλον θα ξεχνιόταν γρήγορα από τους συνομιλητές μας και σίγουρα θα ήταν πολύ πιο βαρετή.
Χρειαζόμαστε, επομένως, τις χειρονομίες, γιατί μας κάνουν πιο προσιτούς στους άλλους, διευκολύνουν την επικοινωνία και μας βοηθούν να μεταδώσουμε αυτό που νιώθουμε. Το βέβαιο είναι πως οι χειρονομίες, όπως και η «γλώσσα» ολόκληρου του σώματος, είναι η άμεση και λιγότερο ελεγχόμενη έκφραση του συναισθηματικού μας κόσμου.
Λ. Βογιατζή, από το διαδίκτυο, Τι αποκαλύπτουν τα χέρια σας, 14.09.2014
(διασκευή).




ΘΕΜΑΤΑ

Α1. (Μονάδες 15)
Α1. Γιατί, σύμφωνα με το κείμενο, οι χειρονομίες «αποτελούν ένα κομμάτι της γλώσσας μας»; (60-80 λέξεις)
(μονάδες 15)

Α2. (Μονάδες 10)
Α2. Να γράψετε έναν πλαγιότιτλο για την τρίτη παράγραφο (Εξάλλου,.. βαρετή) του κειμένου.
(μονάδες 10)

Β1. (Μονάδες 10)
Β1. Να γράψετε από μία πρόταση με τις λέξεις του κειμένου με έντονη γραφή, λαμβάνοντας υπόψη τη σημασία τους στο κείμενο: κινήσεις, συνδυάζουμε, συνδρομή, αφήγηση, έκφραση.
(μονάδες 10)

Β2. (Μονάδες 15)
Β2. Για ποιους, κατά την άποψή σας, λόγους η συγγραφέας χρησιμοποιεί τις ερωτήσεις στην πρώτη παράγραφο (Τι θα λέγατε … χεριών μας) του κειμένου;
(μονάδες 15)


ΘΕΜΑΤΑ

Α1. (Μονάδες 15)
Α1. Ποια είναι, σύμφωνα με τη συγγραφέα, η σημασία των χειρονομιών στην επικοινωνία των ανθρώπων; (60-80 λέξεις)
(μονάδες 15)

Α2. (Μονάδες 10)
Α2. Πώς επιτυγχάνεται η νοηματική συνοχή ανάμεσα στην τρίτη και την τέταρτη παράγραφο του κειμένου;
(μονάδες 10)

Β1. (Μονάδες 10)
Β1. «(Οι χειρονομίες) διευκολύνουν την επικοινωνία και μας βοηθούν να μεταδώσουμε αυτό που νιώθουμε». Να δημιουργήσετε μία παράγραφο 50-60 λέξεων στην οποία θα εντάξετε την
παραπάνω περίοδο λόγου.
(μονάδες 10)

Β2. (Μονάδες 15)
Β2. Τι δηλώνει, κατά την άποψή σας, η συγγραφέας με τη χρήση του θαυμαστικού στην τρίτη παράγραφο (Τις τελευταίες … βαρετή) του κειμένου;
(μονάδες 15)

